Maria Goeppert-Mayer lub Maria Göppert-Mayer (urodzono 28 czyrwca 1906 roku we Katowicach, umrziła 20 lutygo 1972 we San Diego we Kaliforniji) – fizykerka amerikańsko ślōnskygo pochodzynio. We 1963 roku erbła Nobelprajsa s fizyki za "uoddekniyńcio przi powłokowyj sztrukturze atōmowygo jōndra". Sōm ino dwie baby kere sōm lobernikōma nobelprajsa, uōna, a Maria Skłodowska-Curie. Biografijo. Pochodziła ze zasłōżonyj lo Ślōnska familiji uczōnych. Ôd strōny fatra Maria bōła śōdmōm generacyjōm uniwersyteckich profesorōw. Rodzono bōła 28 czyrwca 1906 we Katowicach we doma na hulicy Młyńskij 5. Mioła krzciny we ywangelickim kościele Zmartwychwstania Pańskigo wele Warszawskij hulicy, tym we kerym jeji ôjce mieli żyniaczka. We 1910 przekludzili sie do Getyngi. W 1924 zdoła matura, nasomprzōd bez trzi roki sztudjyrowała matymatyka, a niyskorzi pōmiyniyła richtung na fizyka. We 1930 zdobōła doktorat ze kwantowyj fizyki. Po wydaniu sie za Josepha Edwarda Mayera przekludziła sie do USA, kaj rodźōła dwoje dziećkōw Marie Ann Wentzel a Petera Conrada. Bez drugo światowo wojna robiōła wele projektu Manhattan. Robota kero prziniosła uōnyj Nobelprajza robiōła we Argonne National Laboratory. Aspoń wykludziła sie ze Ślōnska we trzecim roku życio to czuła sie zwiōnzana ze Ślōnskem. Rychtowała pōmoc lo Gōrnoślōnzokōw we USA, krōm tygo spomōgała geselszaft Gōrnoślōnzakōw we Pensylwanii - World Association of Upper Silesians. W 1967 bōła we Warszawie skuli fajrowanio stolecia urodzin Marii Skłodowskiej-Curie. Jak naukowy sekretorz PAN prof. Henryk Jabłoński doł ji anfrag czy ma uōna jake szpecyjalne życzynio, pedziała zarozki, co chcioła by być we Katowicach. Ku swoji utropie niy mogła uōnygo jasta ôbejrzeć. We 1972 umrziła na hercszlag a ôstoła pogrzebano na kirchowie El Camino Memorial Park we San Diego. Erbizna. Amerikański Gezelszaft Fizyczny je szypferem wyróżnienio ô mianie Marii Göppert-Mayer, dowanygo modym uczōnym dziołchōm we fizyce s anfanga uōnych kariery. We roku 2011 Amerikōński Postamt wydoł brifmarka s uōnyj ôbrozkem. Maria Göppert-Mayer ôstoła uszanowano gryfniy pamiōntkowōm tabulkōm na murze katowickiej chałpy we kerej sie rodźōła. Dziyńki staraniom Zespołu Szkół Ogólnokształcących nr 1 im. Mikołaja Kopernika w Katowicach mianym Marii Göppert-Mayer ôstoła mianowano hulica we cyntrum Katowic, miyndzy ulicōma Grundmanna a Sądowōm. We fajrowaniu nadania miana uōnyj hulicy broł udział ziyńć noblistki Donat Wentzel Maria Göppert-Mayer